Espoolaista fysiikan alan diplomi-insinööriä syytettiin ylinopeudesta, mutta hänen onnistui laskemalla vakuuttaa Helsingin käräjäoikeus syyttömyydestään.

Diplomi-insinööri onnistui kyseenalaistamaan poliisin ylinopeusmittauksen oikeudessa. Arkistokuva. EERO LIESIMAA

Länsiväylällä on 80 km/h rajoitus. MTV kertoo, että poliisit mittasivat miehen Audin nopeudeksi 108 km/h Hanasaaren ja Lauttasaaren välisellä suoralla. He pysäyttivät auton Lauttasaaressa ja kirjoittivat sakon. Diplomi-insinööri kiisti ylinopeuden heti.

Helsingin käräjäoikeudessa puitiin asiaa viime vuoden lopussa, ja oikeus antoi päätöksen viime viikolla.

MTV:n mukaan mies kertoi ajavansa usein Länsiväylää samoin: Haukilahden liittymästä liikennevirran nopeuteen ja vakionopeuden säädin päälle muiden vauhdin mukaan. Hän kertoi, että ei ollut ohittanut ketään.

MTV kertoo, että salissa puitiin matematiikkaa. Mies kertoi, että Länsiväylällä normaali liikennemäärä oli 1 500 autoa tunnissa, mutta heinäkuussa 80 prosenttia keskimääräisestä. Jos hän olisi ajanut tutkan näyttämää nopeutta, hänen olisi pitänyt ohittaa auto joka 7–8 sekunti.

Fyysikko perusteli, että häiriötekijät voivat sekoittaa tutkaa: esimerkiksi kylteistä voi tulla tutkaa sekoittavia heijastumia. Hänellä oli MTV:n mukaan esittää useita mahdollisia teorioita.

Mittauksen tehnyt poliisi kertoi MTV:n mukaan oikeudessa tutkan antaneen ylinopeutta osoittavan lukeman. Poliisi arveli silmämääräisesti, että vauhti oli huomattava. Hän kuitenkin myönsi, että kohti tulevan auton nopeuden arviointi on erittäin vaikeaa.

Käräjäoikeus totesi, että rikosasiassa syyttäjän on näytettävä syyte toteen. Oikeus piti tutkan mittausta todennäköisemmin oikeana, mutta myös kuljettajan esittämää vaihtoehtoista tapahtumien kulkua mahdollisena.

Kun asia jäi epäselväksi, se ratkaistiin syytetyn eduksi. MTV:n mukaan syyte liikenteen vaarantamisesta hylättiin ja sakot kumottiin.

Lähde: MTV